ดอลล์อ่อนค่า ตลาดน้ำมันซบเซาหนุนแรงซื้อสินทรัพย์ปลอดภัย
สกุลเงินดอลลาร์สหรัฐอ่อนค่าลงเมื่อเทียบกับสกุลเงินหลักๆในตลาดนิวยอร์กเมื่อคืนนี้ (8 ก.พ.) โดยดอลลาร์ดิ่งลงแตะระดับต่ำสุดในรอบ 15 เดือนเมื่อเทียบกับเงินเยน เนื่องจากการร่วงลงอย่างต่อเนื่องของราคาน้ำมัน ได้กระตุ้นให้นักลงทุนเข้าซื้อสินทรัพย์ที่ปลอดภัย
9 ก.พ. 2559

สำนักข่าวอินโฟเควสท์รายงานว่า ดอลลาร์สหรัฐ (8 ก.พ.) อ่อนค่าลงเมื่อเทียบกับเงินเยนที่ระดับ 115.34 เยน จากระดับ 116.93 เยน และอ่อนค่าลงเมื่อเทียบกับฟรังค์สวิสที่ 0.9861 ฟรังค์ จากระดับ 0.9918 ฟรังค์
ยูโรแข็งค่าขึ้นแตะระดับ 1.1198 ดอลลาร์สหรัฐ จากระดับ 1.1142 ดอลลาร์สหรัฐ เงินปอนด์อ่อนค่าลงแตะระดับ 1.4425 ดอลลาร์สหรัฐ จากระดับ 1.4499 ดอลลาร์สหรัฐ และดอลลาร์ออสเตรเลียขยับขึ้นแตะระดับ 0.7080 ดอลลาร์สหรัฐ จากระดับ 0.7070 ดอลลาร์สหรัฐ
นักลงทุนเข้าซื้อสกุลเงินเยน ซึ่งเป็นหนึ่งในสินทรัพย์ที่ปลอดภัย หลังจากราคาน้ำมันดิบร่วงลงอย่างต่อเนื่อง โดยเมื่อคืนนี้ สัญญาน้ำมันดิบ WTI ดิ่งลงหลุดจากระดับ 30 ดอลลาร์/บาร์เรล หลังจากมีรายงานว่าการประชุมระหว่างรัฐมนตรีกระทรวงพลังงานซาอุดิอาระเบียและเวเนซุเอลานั้น ทั้งสองฝ่ายไม่สามารถตกลงกันได้เกี่ยวกับการใช้มาตรการลดกำลังการผลิตเพื่อกระตุ้นราคาน้ำมัน
ขณะที่นักลงทุนจับตาดูนางเจเน็ต เยลเลน ประธานเฟดซึ่งจะแถลงต่อคณะกรรมาธิการด้านบริการทางการเงินแห่งสภาผู้แทนราษฎรสหรัฐในวันพุธนี้ และจะแถลงต่อคณะกรรมาธิการด้านการธนาคารแห่งวุฒิสภาในวันพฤหัสบดี
นักวิเคราะห์จำนวนหนึ่งคาดว่า นางเยลเลนอาจจะไม่ส่งสัญญาณเรื่องการปรับขึ้นอัตราดอกเบี้ยในเดือนมี.ค. แต่อาจจะแสดงความกังวลเกี่ยวกับการชะลอตัวของเศรษฐกิจในต่างประเทศ พร้อมประกาศจับตาสถานการณ์เศรษฐกิจทั่วโลกอย่างใกล้ชิด
นอกจากนี้ นักลงทุนจับตาดูรายงานข้อมูลเศรษฐกิจของสหรัฐในสัปดาห์นี้ รวมถึงสต็อกสินค้าและยอดค้าส่งเดือนธ.ค., ดุลงบประมาณของรัฐบาลกลางสหรัฐเดือนม.ค., จำนวนผู้ขอรับสวัสดิการว่างงานครั้งแรกรายสัปดาห์, ยอดค้าปลีกเดือนม.ค., ราคาส่งออกและนำเข้าเดือนม.ค., ดัชนีความเชื่อมั่นผู้บริโภคช่วงต้นเดือนก.พ.จากมหาวิทยาลัยมิชิแกน และสต็อกสินค้าคงคลังภาคธุรกิจเดือนธ.ค.